Iulia Navalnaia a declarat că a scris numele de familie al soţului ei mort, Aleksei Navalnîi, pe buletinul de vot pentru alegerile prezidenţiale din Rusia, relatează AFP, citată de Agerpres.
Anterior, Navalnaia făcuse apel către simpatizanţii opoziţiei să procedeze la fel pentru a protesta împotriva lui Vladimir Putin.
"Bineînţeles, am scris numele 'Navalnîi' pentru că este imposibil ca la o lună înainte de alegeri, principalul opozant al lui Putin, deja încarcerat, să fie ucis", a declarat ea presei după ce a votat la ambasada rusă din Berlin.
"Iulia, suntem alături de tine"
Susţinătorii au scandat la intrarea ei în ambasadă "Iulia, Iulia, suntem alături de tine", au constatat jurnaliştii AFP.
Amintim că susţinători ai disidentului Aleksei Navalnîi, au lansat, pentru duminică, un apel către cetăţenii ruşi să se prezinte la vot la prânz, la Moscova şi în alte oraşe, şi să voteze pentru orice alt candidat în afara lui Vladimir Putin sau să îşi anuleze votul.